Prop. 110 L

(2020–2021)
Proposisjon til Stortinget (forslag til lovvedtak)

Endringer i plan- og bygningsloven (hjemmel for forskrift om parsellinndeling av campingplasser)

Tilråding fra Kommunal- og moderniseringsdepartementet 26. mars 2021, godkjent i statsråd samme dag. (Regjeringen Solberg)

Dokumentet på regjeringen.no

1 Hovedinnholdet i proposisjonen

Kommunal- og moderniseringsdepartementet legger med dette fram forslag om å innføre hjemmel i plan- og bygningsloven til å vedta forskrift om inndeling av campingplasser i parseller, etablering av branngater på campingplasser og om bredden på branngatene.

Hensikten med krav om parsellinndeling og etablering av branngater er å hindre brannspredning på campingplasser, og sikre tilgang for brannvesenet og andre nødetater. Ved å dele campingplasser inn i avgrensede parseller med branngater mellom dem, hindres brann på en parsell i å spre seg til andre deler av campingplassen. Branngatene er videre med på å hindre spredning av brann fra campingplassen til områdene utenfor.

2 Bakgrunnen for lovforslaget

2.1 Gjeldende rett

De nærmere kravene til forsvarlig brannsikkerhet er presisert i byggteknisk forskrift kapittel 11. Hvilke tiltak som er nødvendige for å hindre brannspredning følger av byggteknisk forskrift § 11-6. Kravene i byggteknisk forskrift gjelder også for campingplasser. En måte å dokumentere at kravene i byggteknisk forskrift er oppfylt, er gjennom bruk av såkalte preaksepterte ytelser. Den preaksepterte ytelsen for campingplasser har siden 2011 vært at campingplasser bør deles opp i parseller med et grunnareal på 1200 kvadratmeter, og en avstand på åtte meter mellom parsellene.

Utover byggteknisk forskrift kan kommunene i kommuneplanens arealdel fastsette nærmere bestemmelser om funksjonskrav til arealer, jf. plan- og bygningsloven § 11-9 nr. 5. Dette kan være bestemmelser som blant annet ivaretar brannsikkerhet på campingplasser. Sikkerhetskravene som følger av byggteknisk forskrift blir normalt lagt til grunn ved utarbeidelse av planbestemmelser.

2.2 Behovet for endring

Departementet har tidligere foreslått endringer i byggteknisk forskrift, som går ut på å lempe dagens avstandskrav mellom campingenheter på campingplasser fra åtte til fire meter. Direktoratet for byggkvalitet og Direktoratet for samfunnssikkerhet og beredskap har uttrykt at forskriftsfesting av krav til parsellinndeling er en nødvendig forutsetning for å innføre et generelt avstandskrav på fire meter. Krav om parsellinndeling av campingplasser skal ivareta hensynet til forsvarlig brannsikkerhet.

Selv om kommunene i arealplan kan gi bestemmelser som ivaretar brannsikkerhetshensyn på campingplasser, vil det kunne være tilfeldig om det skjer, og hvor langt bestemmelsene i tilfellet rekker. Det må dessuten antas at ikke alle campingplasser i landet er regulert. Departementet anser det å være av nasjonal interesse å sikre mest mulig like krav til, og bestemmelser om, brannsikkerhet på campingplasser. Krav til brannsikkerhet i nasjonal forskrift fastsatt av departementet vil i større grad kunne ivareta behovet for enhetlig og dekkende brannsikkerhetskrav over hele landet. Departementet mener følgelig at det er behov for å forskriftsfeste krav om parsellinndeling for å hindre brannspredning og sikre tilgang for brannvesenet.

Sammen med forslaget om endring av avstandsregler for campingenheter på campingplasser, vil et krav om parsellinndeling bidra til en forenkling av regelverket og styrking av brannsikkerheten på campingplasser.

3 Høringen

3.1 Høringsforslaget

I høringen foreslo departementet å innføre en hjemmel i plan- og bygningsloven til å vedta forskrift om inndeling av campingplasser i parseller og etablering av branngater. Forskriftshjemmelen ble foreslått plassert i ny § 26-2 Forskrift om inndeling av campingplasser i parseller og etablering av branngater.

3.2 Offentlig høring

Lovforslaget ble lagt ut på offentlig høring 4. november 2020 med høringsfrist 16. desember 2020. Det ble gjennomført en forkortet høring på seks uker da forslaget gjelder en mindre endring i plan- og bygningsloven. Planer om forskriftsfesting av krav til parsellinndeling ble for øvrig varslet i høringsforslag 15. mars 2019 om endringer i byggteknisk forskrift § 11-6 om brannsikkerhet og avstandskrav på campingplasser.

Høringen ble publisert på regjeringen.no. Forslaget ble sendt direkte til følgende høringsinstanser:

Departementene

Statsministerens kontor

Arbeids- og velferdsdirektoratet

Arkitekthøgskolen i Oslo

Deltasenteret

Direktoratet for arbeidstilsynet

Direktoratet for forvaltning og IKT

Direktoratet for samfunnsikkerhet og beredskap

Finanstilsynet

Forbrukerrådet

Forbrukertilsynet

Forbrukertvistutvalget

Fylkesmannsembetene

Helsedirektoratet

Husbanken

Høgskolen i Bergen

Høgskolen i Gjøvik

Høgskolen i Innlandet

Høgskolen i Narvik

Høgskolen i Nord-Trøndelag

Høgskolen i Østfold

Høgskolen Stord/Haugesund

Justervesenet

Konkurransetilsynet

Kystdirektoratet

Landbruksdirektoratet

Mesterbrevnemnda

Miljødirektoratet

Nasjonalt folkehelseinstitutt

Norges forskningsråd

Norges Handelshøyskole

Norges teknisk-naturvitenskapelige universitet

Norges vassdrags- og energidirektorat

OsloMet

Regelrådet

Regjeringsadvokaten

Riksantikvaren

Statens helsetilsyn

Statens kartverk

Statens råd for likestilling av funksjonshemmede

Statens seniorråd

Statens strålevern

Statens vegvesen

Statistisk sentralbyrå

Sysselmannen på Svalbard

Universitetet i Agder

Universitetet i Bergen

Universitetet i Oslo

Universitetet i Stavanger

Universitetet i Sørøst-Norge

Universitetet i Tromsø – Norges arktiske universitet

Sametinget

Sivilombudsmannen

Fylkeskommunene

Kommunene

Longyearbyen lokalstyre

Enova SF

Innovasjon Norge

Statsskog SF

Abelia

Administrativt forskningsfond

Advokatforeningen

Akademikernes Fellesorganisasjon

Alpinanleggenes Landsforening

AOF Norge

Arkitektbedriftene i Norge

Arkitektenes Fagforbund

Asplan Viak AS

Avfall Norge

Ballangen Camping

Bedriftsforbundet

Bergen Huseierforening

Betongelementforeningen

Bioforsk Jord og Miljø

Bogstad Camping

BoligMentoren – Norges Huseierforbund

Boligprodusentenes Forening

Brannfaglig fellesorganisasjon

Brunvall Gård

Brødrene Dahl AS

Byggeindustrien

Byggemiljø

Byggenæringens Landsforening

Byggfakta AS

Byggmesterforbundet

Byggvareindustriens Forening

Chr. Michelsens institutt

Civitas AS

Cowi AS

Den Polytekniske Forening

Det norske skogselskap

Det norske Veritas

DNT Oslo og Omegn

Econa

EL & IT-Forbundet

Elektroforeningen

Elvarme Norge

Energi Norge

Energigass Norge

ENSI

Entreprenørforeningen – Bygg og Anlegg

Entro

Fagernes Camping

Fagforbundet

Fellesforbundet

Finans Norge

Fjogstad Hus

Flexit

Forening for tekniske systemintegratorer

Foreningen for EL- og IKT bedriftene

Foreningen for Ventilasjon Kulde og Energi

Forsikringsselskapenes Godkjenningsnemnd

Fortidsminneforeningen

Forum for Kommunal Planlegging

Forum for plan- og bygningsrett

Forum for utvikling og miljø

Funksjonshemmedes Fellesorganisasjon

Gaia Arkitekter

Glass og Fasadeforeningen

Glava AS

Hafslund

Handelshøyskolen BI

Holte AS

Huseiernes Landsforbund

Industri Energi

IngeniørNytt

Institutt for samfunnsforskning

Isolasjonsprodusentenes forening

Jøtul AS

KS

Landsorganisasjonen for Romanifolket

Landsorganisasjonen i Norge

Larkollen Camping

Lyngdal Bibelcamp

Lærdal Ferie- og fritidspark

Maskinentreprenørenes Forbund

Mesterhus Norge

Mikkelparken Ferietun

Miljøstiftelsen Bellona

Miljøstiftelsen ZERO

Moysand Camping

Multiconsult AS

NAF Camp

Natur og Ungdom

Nettverk for forurenset grunn og sedimenter

NHO Reiseliv

Nilan Norge AS

NKF-byggesak

Norconsult AS

Nordlandsforskning

Norges Astma- og Allergiforbund

Norges Blindeforbund

Norges Bonde- og småbrukarlag

Norges Bondelag

Norges Bygg- og eiendomsforening

Norges Handikapforbund

Norges Hytteforbund

Norges Ingeniørorganisasjon

Norges Kvinne- og Familieforbund

Norges Miljøvernforbund

Norges Naturvernforbund

Norges Skogeierforbund

Norges Takseringsforbund

Norsjø Ferieland

Norsk Anleggsgartnermesterlag

Norsk Bioenergiforening

Norsk Bobil og Caravan Club

Norsk Brannvernforening

Norsk Byggtjeneste AS

Norsk Eiendom

Norsk Fjernvarme

Norsk Forbund for Utviklingshemmede

Norsk Form

Norsk institutt for by- og regionsforskning

Norsk institutt for kulturminneforskning

Norsk institutt for luftforskning

Norsk institutt for naturforskning

Norsk institutt for skog og landskap

Norsk Institutt for vannforskning

Norsk Klimaskjerm

Norsk Laft

Norsk Landbrukssamvirke

Norsk solenergiforening

Norsk Teknologi

Norsk Treteknisk Institutt

Norsk Vann

Norsk Varme

Norsk varmepumpeforening

Norsk varmeteknisk forening

Norsk vindenergiforening

Norsk VVS – Energi- og Miljøteknisk Forening

Norske Arkitekters Landsforbund

Norske Boligbyggelags Landsforbund

Norske Energibrukeres forening

Norske interiørarkitekters og møbeldesigneres landsforening

Norske Landskapsarkitekters Forening

Norske Murmestres Landsforening

Norske trevarer

NOVA

Næringslivets Hovedorganisasjon

PEAB Norge

Pensjonistforbundet

Pluscamp

Rørentreprenørene Norge

Rådet for funksjonshemmede i Oslo, Helse og velferdsetaten

Rådgivende ingeniørers forening

Samarbeidsforumet av funksjonshemmedes foreninger

SINTEF Byggforsk

SINTEF Energiforskning

Skittenelv Camping

Standard Norge

Stiftelsen Rogalandsforskning

Stolpestad Camping

Taternes Landsforening

Teknisk ukeblad

Teknisk-naturvitenskapelig forening

Tekniske foreningers servicekontor

Teknologisk institutt

Treindustrien

Turistforeningen

Unge funksjonshemmede

Unio

Ventilasjon- og blikkenslagerbedriftenes landsforbund

Verdens Naturfond

Virke

Yrkesorganisasjonenes Sentralforbund YS

Østlandsforskning

Det har innkommet 25 høringsuttalelser. 12 instanser har avgitt realitetsuttalelse. Disse er:

Direktoratet for samfunnssikkerhet og beredskap

Helsedirektoratet

Bamble kommune

Halden kommune

Larvik kommune

Oslo kommune

Vestfold og Telemark fylkeskommune

Advokatforeningen

Larvik Campingplassforening

Norges Bondelag

Norsk Bobil og Caravan Club

Norsk Kommunalteknisk Forening

13 instanser hadde ikke merknader til forslaget. Disse er:

Forsvarsdepartementet

Helse- og omsorgsdepartementet

Justis- og beredskapsdepartementet

Klima- og miljødepartementet

Samferdselsdepartementet

Utenriksdepartementet

Kartverket

Kystverket

Norges vassdrags- og energidirektorat

Statistisk sentralbyrå

BoligMentoren – Norges Huseierforbund

Byggmesterforbundet

Østre Toten brannvesen

3.3 Høringsinstansenes syn

Samtlige høringsinstanser som har avgitt realitetsuttalelse støtter forslaget om å innføre hjemmel for parsellinndeling. Flere gir uttrykk for at parseller og branngater er viktige brannsikringstiltak på campingplasser, og er positive til at kravet om parsellinndeling løftes opp på lov- og forskriftsnivå. Etter høringsinstansenes syn vil krav i nasjonal forskrift bidra til lik praktisering av regelverket, og være en forenkling og tydeliggjøring. Enkelte har også pekt på at dette kan bidra til like konkurransevilkår over hele landet for campingplassene.

Advokatforeningen mener at kommunene i fremtidige planbestemmelser bør kunne stille strengere krav til avstand mellom parseller på campingplasser enn det som følger av kravene i nasjonal forskrift. Advokatforeningen begrunner dette med at byggteknisk forskrift trekker opp grensen for det minimum av egenskaper et tiltak må ha, og at dette også bør ligge til grunn for de kommende forskriftsbestemmelsene på dette området. I følge Advokatforeningen vil regelverket med fokus på minimumskrav følge den grunnleggende systematikken i byggteknisk forskrift, som ikke vil gjøre regelverket mindre oversiktlig. Av hensyn til et tydelig regelverk anbefaler Advokatforeningen at forskriftsbestemmelser vedtatt i medhold av plan- og bygningsloven § 26-2 også bør gjelde for midlertidig plasserte campingvogner. Ellers vil et midlertidig tiltak kunne tilsidesette de brannhensyn som bestemmelsen er ment å sikre.

Larvik Campingplassforening mener at krav i fremtidig forskrift må gjelde for nye tiltak. De legger til grunn at utskiftning av campingenhet ikke utgjør et nytt tiltak.

Larvik kommune mener det er behov for å avklare om det med begrepet nye tiltak kun siktes til etablering av nye parseller, eller om utskiftning av en campingenhet innenfor en parsell også vil utløse krav om parsellinndeling. Kommunen mener at dersom det kun er etablering av nye parseller som utløser krav om parsellinndeling, vil nye forskriftsbestemmelser ha liten innvirkning på eksisterende campingplasser. Kommunen vil i så fall måtte forholde seg til ulike regler i lang tid fremover.

Norsk Bobil og Caravan Club påpeker at krav til parsellinndeling ikke må gis tilbakevirkende kraft for campingplasser som var lovlig etablert på tidspunktet for ikrafttredelsen av forskriftsendringen. De legger til grunn at midlertidig flytting eller utskiftning av campingenhet eller andre mindre endringer ikke utgjør et nytt tiltak. De anser det videre som viktig at forskriftsbestemmelsene er klare når det gjelder midlertidige camping- eller leirplasser, for eksempel ved større arrangementer, for å unngå eventuelle misforståelser.

Norges Bondelag gir uttrykk for at krav i forskrift ikke må gis tilbakevirkende kraft for lovlig etablerte campingplasser. De anser omstrukturering av eksisterende campingareal og utvidelse av eksisterende campingområde som nye tiltak. Derimot vil utskiftning eller midlertidig flytting av campingvogn og andre mindre endringer ikke utløse krav om parsellinndeling.

Oslo kommune mener lovbestemmelsens plassering i plan- og bygningsloven kapittel 26 bør vurderes nærmere. Kommunen påpeker at det er uttrykkelig presisert i høringsnotatet at inndeling i parseller ikke skal innebære noen form for inndeling i matrikkelenheter eller andre former for bruksrettigheter til grunn. De mener derfor at plasseringen av forskriftshjemmelen i kapittel 26 kan virke misvisende. Oslo kommune foreslår at bestemmelsen i stedet plasseres i kapittel 28 som stiller krav til byggetomt og ubebygd areal.

Vestfold og Telemark fylkeskommune påpeker at økte avstandskrav mellom campingvognene kan føre til at campingplassene får plass til færre campingenheter. Fylkeskommunen mener det er fare for at dette vil kunne føre til en stilltiende aksept til å utvide campingplassene, uten ordinære planprosesser, for å ivareta tidligere antall campingenheter. Det vil kunne gå utover 100 meters beltet mot sjø, jf. plan- og bygningsloven § 1-8. Fylkeskommunen anbefaler derfor at det kommer klart fram at eventuelle utvidelser av campingplassene må behandles gjennom ordinære planprosesser.

4 Departementets vurdering

På bakgrunn av høringsinnspillene opprettholder departementet forslaget om å innføre hjemmel for forskrift om inndeling av campingplasser i parseller og etablering av branngater.

Med parsellinndeling menes inndeling av en campingplass i avgrensede arealer. Parsellene skal være av en gitt størrelse og vil kunne romme et antall campingenheter. Departementet presiserer at det med parseller i denne sammenheng ikke siktes til de enkelte vognplassene. En parsell vil følgelig omfatte en større del av campingplassen og bestå av flere campingenheter.

4.1 Kravet om parsellinndeling gjelder for alle typer campingplasser

Krav til parsellinndeling er ment å ivareta hensynet til forsvarlig brannsikkerhet på campingplasser. Kravet retter seg mot campingplassens organisering med tanke på ivaretakelse av brannsikkerhet, og ikke den enkelte campingenheten. Fremtidige forskriftskrav til parsellinndeling vil derfor gjelde alle campingplasser, både helårsplasser og sesongbaserte campingplasser. Kravene vil videre gjelde for campingplasser bestående av både midlertidige og varige konstruksjoner.

4.2 Tiltak som utløser krav om parsellinndeling

Krav om parsellinndeling skal gjelde for nye tiltak. Dette er for øvrig i tråd med det ordinære systemet etter plan- og bygningsloven.

Som nytt tiltak regnes i denne sammenheng etablering av ny campingplass, oppføring av ny infrastruktur, vesentlig reparasjon og vesentlig endring eller utvidelse av eksisterende campingplass. Krav til parsellinndeling vil dermed oppstå dersom det skal etableres ny infrastruktur til vann og avløp, og tilsvarende ved utskiftning av eksisterende infrastruktur. Utvidelse av eksisterende campingplass gjennom etablering av nye plasser vil også utløse krav om parsellinndeling. Departementet bemerker i denne forbindelse at eventuell utvidelse av campingplasser er søknadspliktig og må også vurderes i henhold til arealplan. I den grad utvidelsen er i strid med arealplan, bør utvidelsen fortrinnsvis behandles gjennom ordinære planprosesser, og ikke gjennom dispensasjon.

Krav om parsellinndeling vil derimot ikke utløses ved endringer innenfor den enkelte campingenheten, slik som utskiftning og midlertidig flytting av campingvogn, utskiftning av enkle fortelt eller lignende mindre endringer. Formålet med parsellinndeling og etablering av branngater er å hindre brannspredning på campingplasser og sikre brannvesenet og andre nødetater tilgang. Krav om parsellinndeling er knyttet til campingplassens utforming og organisering med tanke på brannsikkerhet. Departementet mener derfor at endringer innenfor den enkelte campingenheten ikke bør utløse krav om parsellinndeling av campingplassen som sådan. Det vil imidlertid kunne stille seg annerledes der det gjøres endringer på flere campingenheter, som til sammen fører til vesentlig endring av campingplassen.

4.3 Kommunen kan i plan stille strengere krav til brannsikkerhet på campingplasser

Brannsikkerhet er et viktig samfunnshensyn av nasjonal betydning. Byggteknisk forskrift angir minimumskrav. Hovedformålet med forskriftskrav om parsellinndeling er å ivareta hensynet til forsvarlig brannsikkerhet på campingplasser. Etter departementets vurdering bør det derfor ikke være adgang til å vedta lempeligere planbestemmelser om større parseller, som kan romme flere campingenheter, eller smalere branngater enn det som vil følge av de fremtidige forskriftsbestemmelsene.

Departementet la i høringsforslaget til grunn at kommunene heller ikke burde ha anledning til å stille strengere krav til parsellinndeling i arealplan enn det som vil følge av de fremtidige forskriftsbestemmelsene. Hensikten med forskriftskrav om parsellinndeling er å oppnå enhetlig regulering av brannsikkerheten på campingplasser over hele landet. Krav i nasjonal forskrift fastsatt av departementet bidrar også til å forenkle og tydeliggjøre regelverket.

Advokatforeningen har i sin høringsuttalelse gitt uttrykk for at det derimot bør være mulig for kommunene å stille krav i plan som går lenger enn sikkerhetskravene i byggteknisk forskrift. I følge Advokatforeningen vil regelverket med fokus på minimumskrav følge den grunnleggende systematikken i byggteknisk forskrift, som ikke vil gjøre regelverket mindre oversiktlig.

Formålet med krav om parsellinndeling er som nevnt å ivareta hensynet til forsvarlig brannsikkerhet på campingplasser. Departementet er derfor enig med Advokatforeningen i at kommunenes adgang til å vedta strengere planbestemmelser om parsellinndeling ikke bør begrenses. En adgang for kommunene til å stille strengere krav i plan vil muliggjøre lokale tilpasninger, da det også kan tenkes andre planhensyn enn hindring av brannspredning som gjør dette nødvendig. En slik tilnærming samsvarer også med det generelle prinsippet i plan- og bygningsloven om at kommunen gjennom planbestemmelser kan detaljregulere arealbruken.

4.4 Forskriftshjemmelens plassering i plan- og bygningsloven

Oslo kommune har foreslått å plassere hjemmelen i plan- og bygningsloven kapittel 28 om krav til byggetomta og ubebygd areal. Fordi forskriften ikke er ment å medføre noen opprettelse eller endring av eiendom, mener kommunen det kan virke misvisende å plassere bestemmelsen i kapittel 26.

Departementet vurderte i forbindelse med utformingen av lovforslaget hvor forskriftshjemmelen skulle plasseres, deriblant kapittel 28 Krav til byggetomta og ubebygd areal.

Krav om brannsikkerhet i plan- og bygningslovgivningen retter seg i all hovedsak mot byggverk. Hensikten med forskriftshjemmelen for parsellinndeling er å åpne for at det kan stilles nærmere definerte krav til utformingen av eiendom som er regulert til campingformål. Departementet vurderte derfor at forskriftshjemmelen tematisk passet best inn i lovens kapittel 26 Opprettelse og endring av eiendom. Inndeling i parseller på campingplasser er ikke ment å innebære noen form for inndeling i matrikkelenheter eller andre former for leie- eller bruksrettigheter til eiendom. Departementet ser at plasseringen i kapittel 26 likevel kan skape et slikt inntrykk, noe som er uheldig. For å unngå enhver tvil foreslår derfor departementet at plasseringen av forskriftshjemmelen flyttes til kapittel 28, og blir ny § 28-9.

5 Administrative og økonomiske konsekvenser

Innføring av forskriftskrav om parsellinndeling av campingplasser vil innebære en tydeliggjøring av regelverket. Forskriftskravet er ment å skape klarhet for campingplassdrivere, tilsynsmyndigheter og brukere, og bidra til enhetlig praktisering av regelverket over hele landet.

Forskriftshjemmelen vil i seg selv ikke innebære økonomiske eller administrative konsekvenser for offentlige eller private aktører. Spørsmålet om administrative og økonomiske konsekvenser vil først bli aktualisert ved forslag til forskrift.

Tydeliggjøring av reglene vil bidra til mer forutsigbarhet, noe som vil gi en administrativ og økonomisk gevinst for både offentlige og private aktører.

6 Merknader til lovforslaget

Plan- og bygningsloven § 28-9 skal åpne for forskrift om inndeling av campingplasser i parseller og etablering av branngater. Formålet med bestemmelsen er å ivareta hensynet til forsvarlig brannsikkerhet, hindre brannspredning og legge til rette for effektiv rednings- og slokkeinnsats.

Det vil i forskriften kunne gis nærmere bestemmelser om størrelsen på parsellene og avstanden mellom dem. Med parsellinndeling menes inndeling av en campingplass i avgrensede arealer, som vil kunne romme flere campingenheter. Begrepet parsell sikter ikke til den enkelte vognplass. Området mellom to parseller vil utgjøre en branngate. Det vil her ikke kunne plasseres biler, vogner, campingenheter eller lignende som kan hindre fremkommeligheten for brannvesenet og andre nødetater.

Det foreslås at loven trer i kraft straks. Lovforslaget gjelder utelukkende innføring av en forskriftshjemmel, og lovendringen får ingen virkning for borgerne før forskriftshjemmelen blir benyttet. Utkast til forskrifter fastsatt med hjemmel i lovforslaget vil bli sendt på alminnelig høring.

Tilråding

Kommunal- og moderniseringsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i plan- og bygningsloven (hjemmel for forskrift om parsellinndeling av campingplasser).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i plan- og bygningsloven (hjemmel for forskrift om parsellinndeling av campingplasser) i samsvar med et vedlagt forslag.

Forslag
til lov om endringer i plan- og bygningsloven (hjemmel for forskrift om parsellinndeling av campingplasser)

I

I lov 27. juni 2008 nr. 71 om planlegging og byggesaksbehandling skal § 28-9 lyde:

§ 28-9 Forskrift om inndeling av campingplasser i parseller og etablering av branngater

Departementet kan gi forskrift om inndeling av campingplasser i parseller, etablering av branngater på campingplasser og bredden på branngatene.

II

Loven trer i kraft straks.